Predkladacia správa

„Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 336/2011 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov a zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom v znení neskorších predpisov“, ďalej len „návrh nariadenia vlády“, predkladá Ministerstvo hospodárstva Slovenskej republiky ako iniciatívny návrh.
 
Cieľom návrhu nariadenia vlády je do právneho systému Slovenskej republiky v súlade s § 2 ods. 1 písm. g), h) a l) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov prebrať smernice Komisie 2013/3/EÚ, 2013/4/EÚ, 2013/5/EÚ, 2013/6/EÚ, 2013/7/EÚ, 2013/27/EÚ, 2013/41/EÚ a 2013/44/EÚ.
 
Predloženým návrhom nariadenia vlády sa zoznam účinných látok vyhovujúcich na zaradenie do biocídnych výrobkov, uvedený v prílohe č. 1 k nariadeniu vlády SR č. 336/2011 Z. z, dopĺňa o sedem nových účinných látok, z toho tri účinné látky didecyl(dimetyl)amónium-chlorid, alkyl(C12-16)benzyldimetylamónium-chlorid a chlórfenapyr na použitie ako prostriedky na ochranu dreva, tri účinné látky pyriproxyfén, diflubenzurón a 1R-trans-fenotrín na použitie vo výrobkoch ako insekticídoch, akaricídoch a produktoch na kontrolu iných článkonožcov, jednu účinnú látku kukuričný klas práškový vo výrobkoch ktorými sú rodenticídy a dopĺňa sa tiež použitie tiometoxámu o použitie vo výrobkoch ako insekticíd, akaricíd a produktoch na kontrolu iných článkonožcov. Dopĺňa sa zoznam účinných látok vyhovujúcich na zaradenie do biocídnych výrobkov s nízkym rizikom uvedený v prílohe č. 2 o jednu účinnú látku kukuričný klas práškový, na použitie vo forme peliet v suchom prostredí.
 
Materiál bol vypracovaný v spolupráci s Centrom pre chemické látky a prípravky.
 
Návrh nariadenia vlády je v súlade s Ústavou SR, ústavnými zákonmi, zákonmi, ako  i  so záväzkami, ktoré pre Slovenskú republiku vyplývajú z členstva v Európskej únii, a to konkrétne so smernicou 98/8/ES o uvádzaní biocídnych výrobkov na trh a s predmetnými smernicami, o ktoré sa dopĺňa príloha č. 3 k nariadeniu vlády č. 336/2011 Z. z.
 
Predkladaný návrh nariadenia vlády nebude mať vplyv na rozpočet verejnej správy, na podnikateľské prostredie, na sociálne prostredie, ani na informatizáciu spoločnosti, bude mať pozitívny vplyv na životné prostredie.

Návrh nariadenia vlády Slovenskej republiky bol predmetom medzirezortného pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.